གང་དེའི་བརྒྱུད་འཛིན་ནི།ཉིད་ཀྱི་སྲས་ཁྱུང་བོ་གཡུང་དྲུང་རྒྱལ་ཡིན།ཆུང་དུས་ནས་ཡབ་ཀྱི་དྲུང་དུ་ཆོ་ག་བོན་སྤྱོད་བསླབ།ཆོས་རྗེ་བོན་བརྒྱ་བ་གཡུང་དྲུང་ཕུན་ཚོགས་ཀྱི་ཞབས་བསྟེན།སྔོན་འགྲོ་བསགས་སྦྱང་གི་རྨང་གཞི་བརྟན་པས།དངོས་གཞིའི་སྐབས་ལྟ་བ་ངོ་འཕྲོད་པ་དང་།སྒོམ་པ་བོག་འདོན་དང་སྤྱོད་པ་རྩལ་སྦྱོང་གི་སྐོར་ཉམས་ལེན་ལེགས་པོ་བྱུང་།གྲོགས་རྣམས་ལ་ཡང་སྔོན་འགྲོ་ཟབ་ན་དངོས་གཞི་ཟབ་ཅེས་ཉམས་མྱོང་དང་དམར་ཁྲིད་མང་དུ་གསུངས།བཤེས་གཉེན་བསྟེན་ཚུལ་ཤིན་ཏུ་ལེགས་པས་བླ་མའི་ཐུགས་ཀྱི་སྲས་སུ་གྱུར།གསང་སྔགས་ཀྱི་དབང་ཐོབ་པ་རེ་རེའི་སྐབས་དབང་བཞིའི་བརྡ་དོན་འཕྲོད་ཐུབ་པའི་སྐལ་ལྡན་དུ་གྱུར།སྐུ་ཚེ་གང་བོར་སྒྲུབ་པ་ཉམས་ལེན་དང་མ་བྲལ་བར་བཞུགས།མཐར་ཕྱིན་ནས་དགུང་ལོ་བརྒྱད་ཅུའི་ནང་བདེ་བར་གཤེགས་སོ།།ཡང་ཁྱུང་དཀར་བོན་པོ་དཔའ་མཁར་རྒྱལ་ཞེས་དཔོན་ནུས་མཐུ་ཅན་ཞིག་བྱོན།བླ་མ་མཁར་ནག་ཚང་།རྩེ་ཞིག་ཆོས་རྗེ་རིན་པོ་ཆེ།ཁྲི་བ་དྲུང་རམས་པ།བོན་བརྒྱ་བླ་མ་སྙན་ཁོ།མཁའ་འགྲོ་འོད་ལྡན་ཡེ་ཤེས་སོགས་དམ་པ་དུ་མའི་ཞབས་བསྟེན།རྒྱུན་དུ་ཞལ་འདོན་དགེ་སྦྱོར་དང་བསྙེན་སྒྲུབ་ལས་གསུམ་ལ་བརྩོན་པ་ཆུ་བོའི་རྒྱུན་ལྟར་འབད།གཞན་ཕན་གྱི་བསམ་པ་རྣམ་དག་མངའ་བ་དང་།བསྟན་པ་དང་བླ་མའི་སྐུ་དོན་ལ་ལུས་སྲོག་གཏོང་ཕོད་པའི་ཞེ་བཅད་དང་སྙིང་རུས་ཆེ་བ་ཡིན་ཞེས་བཤད་རྒྱུན་མང་པོ་ཡོད་ཀྱང་འདིར་མང་དུ་དོགས།སྐུ་ཚེ་གང་བོར་བསྟན་པའི་ལས་དོན་དང་བླ་མའི་ཞབས་རིམ་ཁོ་ནར་དམིགས་ནས་རྣམ་དཀར་དགེ་བ་མཐར་ཕྱིན་ཏེ་གཤེགས་སོ།།